അമിത വെള്ളക്കരം കുറയ്ക്കാന് നടപടിയില്ല മീറ്റര് റീഡര്മാരെ സസ്പെന്ഡ് ചെയ്യും, കുടുംബശ്രീക്കാരെ പിരിച്ചുവിടാനും തീരുമാനം കേരളകൗമുദി റിപ്പോര്ട്ടില് മന്ത്രി ഇടപെട്ടു തിരുവനന്തപുരം: ഉപയോഗിക്കാത്ത വെള്ളത്തിന് അമിത ബില്ലിട്ട മീറ്റര് റീഡര്മാരെ സസ്പെന്ഡ് ചെയ്യാനും റീഡിംഗ് എടുക്കാന് നിയോഗിച്ചിരുന്ന കുടുംബശ്രീ പ്രവര്ത്തകരെ പിരിച്ചുവിടാനും വാട്ടര് അതോറിട്ടിയുടെ ഉന്നതഉദ്യോഗസ്ഥതല യോഗം തീരുമാനിച്ചു. അമിത ബില് കുറയ്ക്കുന്നതിനെപ്പറ്റിയോ ശരിയായ റീഡിംഗ് എടുക്കുന്നതിനെപ്പറ്റിയോ ഒരു തീരുമാനവും എടുത്തതുമില്ല. ഉപയോഗിക്കാത്ത വെള്ളത്തിന് അമിത ബില്ലിട്ടതിനെപ്പറ്റി ഇമ്മിണി വെള്ളത്തിന് വലിയ ബില് എന്ന തലക്കെട്ടില് കേരളകൗമുദി പ്രസിദ്ധീകരിച്ച വാര്ത്തയും കഠിന ശിക്ഷയാകുന്ന വാട്ടര് ബില് എന്ന എഡിറ്റോറിയലും ശ്രദ്ധയില്പ്പെട്ട ജലവിഭവ മന്ത്രി റാേഷി അഗസ്റ്റിന് സംഭവത്തെപ്പറ്റി അന്വേഷിച്ച് അടിയന്തര നടപടി സ്വീകരിക്കാന് വാട്ടര് അതോറിട്ടി ഉദ്യോഗസ്ഥര്ക്ക് നിര്ദ്ദേശം നല്കിയതിന്റെ അടിസ്ഥാനത്തിലാണ് യോഗം ചേര്ന്നത്. സൂപ്രണ്ടിംഗ് എന്ജിനിയര് ബന്ധപ്പെട്ട ഉദ്യോഗസ്ഥരുടെ യോഗം ഇന്നലെ ഓണ്ലൈനിലാണ് സംഘടിപ്പിച്ചത്. ഉത്തരവാദിത്വം മീറ്റര് റീഡര്മാരുടെ തലയില് കെട്ടിവച്ച് രക്ഷപ്പെടാനുള്ള തീരുമാനത്തിനെതിരെ പ്രതിഷേധം ഉയര്ന്നിട്ടുണ്ട്. പേപ്പര് ബില് നല്കേണ്ട എന്ന നിലപാടിലും മാറ്റംവരുത്തിയില്ല. എസ്.എം.എസ് വഴി എല്ലാ ഉപഭോക്താക്കള്ക്കും ബില് എത്തിച്ചുവെന്ന് വരുത്തിതീര്ക്കാനുള്ള തന്ത്രങ്ങളാണ് ആവിഷ്കരിച്ചത്. ചില ഉപഭോക്താക്കളുടെ ലാന്ഡ് ഫോണ് നമ്ബരേയുള്ളൂവെന്നും അവര്ക്ക് എസ്.എം.എസ് നല്കാനായില്ലെന്നും ചില ഉദ്യോഗസ്ഥര് പറഞ്ഞപ്പോള് അയല്വാസിയുടെ നമ്ബരെങ്കിലും കണ്ടെത്തി എസ്.എം.എസ് അയയ്ക്കാനാണ് യോഗം നിര്ദ്ദേശിച്ചത്. പാളയം, കുര്യാത്തി, ചാല, തിരുവല്ലം, പാറ്റൂര്, തിരുമല, പേരൂര്ക്കട, പോങ്ങുംമൂട്, ശ്രീകാര്യം എന്നീ സെക്ഷന് ഓഫീസുകളിലെ അസിസ്റ്റന്റ് എന്ജിനിയര്മാരും സബ്ഡിവിഷന് ഓഫീസുകളിലെ അസിസ്റ്റന്റ് എക്സിക്യൂട്ടീവ് എന്ജിനിയര്മാരും യോഗത്തില് പങ്കെടുത്തു. പരാതി തീരുന്നില്ല വാട്ടര് ബില് ബാങ്ക് അക്കൗണ്ടില് നിന്ന് പിടിക്കാന് അനുമതി നല്കിയ ഉപഭോക്താക്കളാണ് തീര്ത്തും വെട്ടിലായത്. ചിലര്ക്ക് 60,000 രൂപ വരെ ബാങ്ക് അക്കൗണ്ടില് നിന്ന് പോയി. ഇതെങ്ങനെയെന്ന് അന്വേഷിച്ചപ്പോഴാണ് വാട്ടര് അതോറിട്ടിയുടെ അക്കൗണ്ടിലേക്കാണ് പോയതെന്ന് അറിയുന്നത്.